KLASA: UP/I-034-02/24-01/39

URBROJ: 711-02-01/03-2024-8

Zagreb, 25. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Branke-Gabriele Vojvodić, ravnateljice Hrvatske izvještajne novinske agencije, OIB: ……………….,** pokrenutom na radnom sastanku 16. travnja 2024., na 56. sjednici održanoj 25. srpnja 2024., donosi sljedeću

**ODLUKU**

1. **Obveznica Branka-Gabriela Vojvodić, ravnateljice Hrvatske izvještajne novinske agencije (dalje u tekstu: HINA), istovremenim primanjem plaće za obnašanje dužnosti ravnateljice HINA-e i primanjem sljedećih primitaka:**

**-u 2022. godini: prigodne nagrade u iznosu 2.000,00 kuna – isplata 5. travnja 2022., regresa u iznosu 1.000,00 kuna – isplata 1. srpnja 2022., prigodne nagrade u iznosu 2.000,00 kuna – isplata 6. prosinca 2022., nagrade za radne rezultate: 4.000,00 kuna – isplata 6. prosinca 2022., kao i dara u naravi-poklon kartice u iznosu 900,00 kuna te**

**-u 2023. godini: prigodne nagrade u iznosu 135,00 eura – isplata 3. travnja 2023., regresa u iznosu 135,00 eura – isplata 7. srpnja 2023., počinila je povredu odredbe članka 7. stavka 1. točke d) ZSSI-a, budući da se navedeni primici smatraju dodatnom naknadom za poslove obnašanja javne dužnosti.**

1. **Obveznica Branka-Gabriela Vojvodić, ravnateljica HINA-e, potpisivanjem akta kojim je određeno da, između ostalih radnika HINA-e, i ona ostvaruje pravo na isplatu dara u naravi-poklon kartice u iznosu 900,00 kuna, počinila je povredu članka 7. stavka 1. točke c) ZSSI-a, čime je obveznica koristila svoj položaj kako bi si priskrbila materijalna prava (dodatne naknade za obnašanje dužnosti) koja nije bila ovlaštena primiti.**
2. **Za povredu ZSSI-a opisanu pod točkama I. i II. izreke obveznici Branki-Gabrieli Vojvodić se izriče sankcija iz čl. 48. st.1. ZSSI-a, novčana kazna u iznosu od 700,00 eura.**
3. **Nalaže se obveznici Branki-Gabrieli Vojvodić da u roku od 15 dana od zaprimanja ove Odluke uplati novčanu kaznu iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj:6190 - OIB obveznice-25323.**
4. **Ako obveznica novčanu kaznu iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana kazna iz točke II. ove izreke nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

U Povjerenstvu je 12. listopada 2023. zaprimljena prijava sukoba interesa u odnosu na Branku-Gabrielu Vojvodić, ravnateljicu Hrvatske izvještajne novinske agencije, u kojoj se navodi da obveznica istovremeno uz primanje plaće prima i dodatne naknade za obnašanje dužnosti u vidu božićnice, regresa, uskrsnice i sl.

Člankom 3. stavkom 1. točkom 45. ZSSI-a propisano je da je ravnatelj Hrvatske izvještajne novinske agencije obveznik u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Branka-Gabriela Vojvodić obnaša dužnost ravnateljice Hrvatske izvještajne novinske agencije od 25. prosinca 2021., slijedom čega je u obvezi postupati sukladno odredbama ZSSI-a od njegova stupanja na snagu 25. prosinca 2021.

Povjerenstvo je dopisom Broj: 711-I-2407-Pp-253/23-03-23 od 10. studenog 2023. od Hrvatske izvještajne novinske agencije (dalje u tekstu: HINA) zatražilo dostavu očitovanja jesu li obveznici Branki-Gabrieli Vojvodić od 25. prosinca 2021. do dana davanja očitovanja uz plaću za obnašanje dužnosti ravnateljice Hrvatske izvještajne novinske agencije isplaćeni božićnica, uskrsnica, regres, dar za dijete, bonus za ostvarene rezultate, jubilarna nagrada, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonovi kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Hina se očitovala podneskom KLASA: 053-02/23-01; URBROJ: 540-23-2 od 29. studenoga 2023. godine zajedno s prilozima: pregled neoporezivih primitaka za 2022., obračun plaće za travanj 2022., obračun plaće za srpanj 2022., obračun plaće za prosinac 2022., pregled neoporezivih primitaka za 2023., obračun plaće za travanj 2023., obračun plaće za srpanj 2023., Odluka o darovima u naravi od 900,00 kuna od 29. studenoga 2022., Ugovor o radu br. 565 od 21. rujna 2021. Uvidom u od HINA-e dostavljeni popis naknada koje su ravnateljici HINA-e isplaćene od prosinca 2021. utvrđeno je da su obveznici Branki-Gabrieli Vojvodić isplaćene sljedeće naknade: 2022. godina: prigodna nagrada u iznosu 2.000,00 kuna – isplata 5. travnja 2022., regres u iznosu 1.000,00 kuna – isplata 1. srpnja 2022., prigodna nagrada u iznosu 2.000,00 kuna – isplata 6. prosinca 2022., nagrada za radne rezultate: 4.000,00 kuna – isplata 6. prosinca 2022 i 2023. godina: prigodna nagrada u iznosu 135,00 eura – isplata 3. travnja 2023., regres u iznosu 135,00 eura – isplata 7. srpnja 2023.

Također je utvrđeno da je obveznici temeljem Odluke o darovima u naravi od 900,00 kuna Klasa: 121-07/22-01 Urbroj: 540-22-6 od 29.11.2022. u 2022. godini isplaćena poklon kartica-dar u naravi u iznosu 900,00 kuna.

Uvidom u Odluku o darovima u naravi od 900,00 kuna Klasa: 121-07/22-01 Urbroj: 540-22-6 od 29.11.2022. utvrđeno je da je definirano kako će dar u naravi - poklon karticu, dobiti svaki radnik(ca) Hine, do 23. prosinca 2022.

Točkom 2. iste Odluke specificirana je pojedinačna vrijednost dara u naravi - poklon kartice u iznosu 900,00 kuna.

Točkom 3. Odluke određeno je da pravo na dar u naravi - poklon karticu ostvaruju radnici HINA-e zaposleni na određeno i neodređeno vrijeme, puno i nepuno radno vrijeme, osim mirovanja radnog odnosa, na dan 30.11.2022., dok je popis radnika dostavljen u privitku Odluke.

Navedenu Odluku o darovima u naravi od 900,00 kuna Klasa: 121-07/22-01 Urbroj: 540-22-6 od 29.11.2022. u 2022. godini donijela je i potpisala ravnateljica HINA-e, Branka-Gabriela Vojvodić.

Uvidom u popis radnika dostavljen u privitku Odluke utvrđeno je da se na popisu nalazi obveznica Branka-Gabriela Vojvodić, ravnateljica HINA-e.

S obzirom da iz prikupljenih očitovanja i dokumentacije proizlazi da je obveznica Branka-Gabriela Vojvodić, istovremeno uz primanje plaće za obnašanje dužnosti ravnateljice HINA-e primila u 2022. godini: prigodna nagradu u iznosu 2.000,00 kuna – isplata 5. travnja 2022., regres u iznosu 1.000,00 kuna – isplata 1. srpnja 2022., prigodnu nagradu u iznosu 2.000,00 kuna – isplata 6. prosinca 2022., nagradu za radne rezultate: 4.000,00 kuna – isplata 6. prosinca 2022., kao i dar u naravi-poklon karticu u iznosu 900,00 kuna te u 2023. godini: prigodnu nagradu u iznosu 135,00 eura – isplata 3. travnja 2023., regres u iznosu 135,00 eura – isplata 7. srpnja 2023., navedeno postupanje upućuje na moguću povredu članka 7. stavka 1. točke d) ZSSI-a budući da se navedeni primici smatraju dodatnom naknadom za poslove obnašanja javne dužnosti.

Nadalje, a budući da je utvrđeno da je obveznica Branka-Gabriela Vojvodić, kao ravnateljica HINA-e 29. studenog 2022. potpisala akt kojim je određeno da, između ostalih radnika HINA-e, i ona ostvaruje pravo na isplatu dara u naravi-poklon kartice u iznosu 900,00 kuna, navedeno postupanje predstavlja povredu članka 7. stavka 1. točke c) ZSSI-a, čime je obveznica koristila svoj položaj kako bi si priskrbila materijalna prava (dodatne naknade za obnašanje dužnosti) koja nije bila ovlaštena primiti.

Nakon prikupljenih podataka Povjerenstvo je na stručnom radnom sastanku Povjerenstva održanom dana 16. travnja 2024. utvrdilo postojanje pretpostavki za pokretanje postupka radi moguće povrede članka 7. stavka 1. točke c) i d) ZSSI-a te je o istome obavijestilo obveznicu Obaviješću KLASA: P-253/23, URBROJ: 711-02-01/03-2024-5. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica se na navedenu Obavijest očitovala dopisom zaprimljenim u Povjerenstvu 17. svibnja 2024., u kojem se očitovala navodeći da u cijelosti osporava utvrđenja i navode Povjerenstva kao neosnovane.

Nadalje dodaje kako smatra da HINA nije agencija u smislu čl. 3. st. 1. točke 45. ZSSl-a, zaključujući to iz činjenice da zakonodavac nije izriiekom u ovom članku propisao da je i ravnatelj HINA-e obveznik primjene zakona, dok je izrijekom propisao da se zakon primjenjuje na izrijekom navedene agencije kao i na ravnatelja Hrvatskog audiovizualnog centra i glavnog ravnatelja Hrvatske radio-televizije.

Postoji suštinska razlika između državnih ”agencija” iz čl. 3. st. 1. točke 45. koje nisu taksativno navedene u zakonu i HINA-e, a jednako tako, postoji i suštinska razlika između ostalih obveznika (točke 46.-54.) koji su izrijekom navedeni kao obveznici primjene zakona i HINA-e, navodi obveznica.

Nadalje navodi kako sve državne agencije (one prave) i svi ovi obveznici koji su taksativno navedeni u zakonu imaju ono nešto što HINA nema, a to su javne ovlasti ili posebni poslovi odnosno djelatnosti koje im je prenijela odnosno povjerila država, a kojima se odlučuje o tuđim pravima i obvezama.

Obveznica u nastavku citira i ukazuje na pojedine odredbe zakona ili propise kojima je država osnovala svoje agencije ili je na drugi način pojedinim subjektima, mahom ustanovama, povjerila obavljanje određenih poslova (Hrvatska regulatorna agencija za mreže djelatnosti, Centar za restrukturiranje i prodaju, Agencija za odgoj i obrazovanje, Hrvatski audiovizualni centar i sl.)

Dakle, iz navedenog obveznica tvrdi da HINA nema baš nikakve sličnosti niti veze s agencijama u odnosu na koje se ZSSI odnosi, a smatra da Povjerenstvo na tu okolnost nije obratilo pažnju.

Smatra stoga da HINA nije agencija u smislu čl. 3. st. 1. t. 45. ZSSI-a iz razloga što HINA nema niti jednu javnu ovlast (kao što to imaju sve prave agencije koje osniva država) te niti jednom svojom radnjom ne može odlučivati o bilo čijim pojedinačnim pravima i interesima (npr. u upravnom postupku, postupku nadzora i sl.), a na HINA-u država nije prenijela niti jednu svoju ovlast niti joj je povjerila bilo kakvo pravo odlučivanja, navodi obveznica i dodaje da za razliku od drugih subjekata koji su na gore citiranom popisu obveznika primjene ZSSI-a, HINA također ne odlučuje o raspodjeli ili korištenju bilo kakvih javnih sredstava kao što to čine prave agencije, ona ne provodi nikakav nadzor nad primjenom bilo kakvih propisa kao što to čine prave agencije, ona ne donosi nikakve nacionalne planove koji se onda provode, a tijelo koje ih je donijelo nadzire, ne provodi bilo kakve postupke (npr. stručne ispite) i slično.

Također upućuje na čl. 3. i čl. 6. Zakona o Hrvatskoj izvještajnoj novinskoj agenciji i čl. 10. Statuta HINA-e, kao i na odredbe Zakona o sustavu državne uprave (čl. 7.).

Obzirom da HINA nije izrijekom navedena u čl. 3. ZSSI, a uvažavajući njene specifičnosti, smatra da nije ispravno niti u duhu zakona smatrati da postoji navodni sukob interesa jer se na HINA-u odredbe ZSSI ne primjenjuju, slijedom čega predlaže obustaviti postupak.

Člankom 3. stavkom 1. točkom 45. ZSSI-a propisano je da su obveznici u smislu navedenog Zakona, između ostalih, ravnatelji i zamjenici ravnatelja agencija kojima je osnivač Republika Hrvatska.

Člankom 7. stavkom 1. točkom c) ZSSI-a propisano je da je obveznicima ovoga Zakona zabranjeno zlouporabiti posebna prava obveznika koja proizlaze ili su potrebna za obavljanje dužnosti, dok je točkom d) propisano da je obveznicima Zakona zabranjeno primiti dodatnu naknadu za poslove obnašanja javnih dužnosti.

Člankom 1. stavkom 1. Zakona o Hrvatskoj izvještajnoj novinskoj agenciji propisano je da je Hrvatska izvještajna novinska agencija pravna osoba koja ima status javne ustanove čije se ustrojstvo i način rada uređuje ovim Zakonom i propisima donesenim na temelju njega.

Stavkom 2. istog članka propisano je da je osnivač javne ustanove Hrvatska izvještajna novinska agencija Republika Hrvatska.

U odnosu na primanje dodatnih naknada Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg ZSSI/l1, već primitcima dodatnih naknada za poslove obnašanja javnih dužnosti.

Dana 31. siječnja 2022. godine Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021. godine, na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11, obrazloženje iz navedene presude primjenjuje se u cijelosti na obveznike iz članka 3. ZSSI/21.

Povjerenstvo ističe kako svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Slijedom navedenog, Povjerenstvo je utvrdilo kako je obveznica Branka-Gabriela Vojvodić primanjem dodatnih naknada:-u 2022. godini: prigodne nagrade u iznosu 2.000,00 kuna – isplata 5. travnja 2022., regresa u iznosu 1.000,00 kuna – isplata 1. srpnja 2022., prigodne nagrade u iznosu 2.000,00 kuna – isplata 6. prosinca 2022., nagrade za radne rezultate: 4.000,00 kuna – isplata 6. prosinca 2022., kao i dara u naravi-poklon kartice u iznosu 900,00 kuna te

-u 2023. godini: prigodne nagrade u iznosu 135,00 eura – isplata 3. travnja 2023., regresa u iznosu 135,00 eura – isplata 7. srpnja 2023., počinila je povredu odredbe članka 7. stavka 1. točke d) ZSSI-a.

Stoga je Povjerenstvo donijelo odluku kao u točki I. izreke.

Nadalje, a budući da je utvrđeno da je obveznica Branka-Gabriela Vojvodić, kao ravnateljica HINA-e 29. studenog 2022. potpisala akt kojim je određeno da, između ostalih radnika HINA-e, i ona ostvaruje pravo na isplatu dara u naravi-poklon kartice u iznosu 900,00 kuna, navedeno postupanje upućuje na moguću povredu članka 7. stavka 1. točke c) ZSSI-a, čime je obveznica koristila svoj položaj kako bi si priskrbila materijalna prava (dodatne naknade za obnašanje dužnosti) koja nije bila ovlaštena primiti.

Slijedom navedenog, Povjerenstvo je donijelo odluku kao u točki II. Izreke.

U odnosu na povrede iz točke I. i II. izreke Povjerenstvo ističe kako je člankom 48. stavkom 1. ZSSI-a propisano da za povredu odredbi toga Zakona Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema odredbi članka 48. stavka 1. t.2. ZSSI-a propisano je da Povjerenstvo za povredu odredbe čl.7. osobama iz članka 3. istog Zakona, a uzimajući u obzir načelo razmjernosti, može izreći novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 530,00 do 5.309,00 eura vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

Povjerenstvo ističe kako je prilikom odmjeravanja vrste sankcije uzelo u obzir činjenicu da se ne radi o novom obvezniku ZSSI-a te da je ostvarila više vrsta povreda ZSSI-a.

U odnosu na visinu sankcije Povjerenstvo je kao olakotnu okolnost uzelo u obzir visinu iznosa koju je obveznica primila, kao i to da joj povjerenstvo dosad nije izreklo sankciju za povredu odredaba ZSSI-a. Stoga, za postizanje svrhe kažnjavanja Povjerenstvo smatra primjerenim izreći novčanu sankciju u iznosu od 700,00 eura.

Slijedom navedenog, Povjerenstvo je donijelo odluku kako je navedeno u točki III. izreke ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Branka-Gabriela Vojvodić, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana